Foto: time.kz Qozog‘iston janubida qor ko‘chkisi oqibatida halok bo‘lgan harbiylar oilalari kompensatsiya ko‘rinishida 22 ming dollar olishadi, deb ma’lum qildi Qozog‘iston mudofaa vaziri Saken Jasuzakov. 17 fevralda Qozog‘iston janubidagi darada jangovar tayyorgarlik bo‘yicha mashg‘ulotlar o‘tayotgan vaqtda to‘satdan qor ko‘chkisi yuz bergan. Mashg‘ulotlarda hammasi bo‘lib 23 harbiy ishtirok etgan. Ulardan 7 nafari halok bo‘lgan, 16 nafari esa qutqarib qolingan. Qozog‘iston bosh vaziri qarori bilan fojiani tergov qilish bo‘yicha hukumat komissiya tashkil etilgan. Dastlabki ma’lumotlarga ko‘ra, qor ko‘chkisiga kuchli yog‘ingarchilik va havoning keskin ilishi sabab bo‘lgan. "Har bir oilaga 5 yillik maosh miqdorida bir martalik kompensatsiya to‘lanadi. Bu kompensatsiya o‘rtacha 4 mln dan 7 mln tangagachani (12,6 mingdan 22 ming dollargacha) tashkil qiladi", deb ma’lum qildi Jasuzakov.